30/12/2009 | Administración LocalMunicipal
Cee
Aprobación definitiva da Ordenanza reguladora do rexistro municipal de soares e terreos sen edificar e constitución do patrimonio municipal do solo

ANUNCIO Téndose aprobado inicialmente polo Pleno deste Concello, con data 30 de outubro de 2009, a Ordenanza reguladora do rexistro municipal de soares e terreos sen edificar e constitución do patrimonio municipal do solo, e sendo sometido o expediente ao trámite de información pública durante o prazo de 30 días hábiles, sen que durante este se presentasen alegacións ou suxestións, enténdese definitivamente adoptado o acordo, ata este momento provisional. Publícase, a seguir, a redacción definitiva da devandita Ordenanza para os efectos da súa entrada en vigor: PREÁMBULO A Lei 9/2002 de ordenación urbanística e protección do medio rural de Galicia establece, no seu artigo 9, os deberes de uso, conservación e rehabilitación dos propietarios de toda clase de terreos, construcións, edificios e instalacións, entre os que se inclúen “a) Destinalos aos usos permitidos polo planeamento urbanístico e mantelos en condicións de funcionalidade, seguridade, salubridade, ornato público e habitabilidade segundo o seu destino, e consonte ás normas de protección do medio ambiente, do patrimonio histórico e da rehabilitación”. Asemade, no capítulo primeiro do seu título VI, "Fomento da edificación", nos artigos 188 e seguintes, recolle o deber dos propietarios de edificar os soares nos prazos estabelecidos nesa lei, que serán os fixados polos plans e, de non os haber, o de dous anos; as consecuencias do incumprimento do deber de edificar ou rehabilitar; e a posibilidade de actuación, ben directamente a través dunha sociedade urbanística ou ben a través dun axente edificador. Por outra banda o art.174 da mesma Lei sinala que “os municipios que dispoñan de plan xeral de ordenación municipal deberán constituí-lo patrimonio municipal do solo, coa finalidade de obter reservas de solo para actuacións de iniciativa pública, facilita-la execución do plan e contribuír á regulación do mercado de terreos destinados ó desenvolvemento urbanístico”. O Concello de Cee non dispón de Plan Xeral de Ordenación Municipal, senón de Normas Subsidiarias de Planeamento Municipal. Non obstante, o art.177 da mesma Lei, na redacción dada pola Lei 6/08, establece que non se poderán allear ou permutar bens do patrimonio público do solo ata tanto este e o rexistro de soares non se constituisen formalmente”. De maneira que a esixenza do art.177 da Lei 9/02 obriga a tódolos municipios, se pretenden allear terreos, a teren constituido o rexistro de soares e o patrimonio público do solo. Por outra banda, o artigo 47 da Constitución española ordena aos poderes públicos promover as condicións necesarias e establecer as normas pertinentes para facer efectivo o dereito dos españois a unha vivenda digna e adecuada, regulando a utilización do solo de acordo co interese xeral para impedir a especulación. De aquí, precisamente, a necesidade de dotarse de instrumentos que permitan o cumprimento efectivo destes obxectivos, como é o rexistro de solares e terrenos sen edificar, con enorme tradición no dereito urbanístico español, por terse regulado xa na Lei de soares do 15 de maio de 1945, na posterior Lei de réxime do solo e ordenación urbana, do 12 de maio de 1956, no Texto refundido da Lei do solo de 1976, no Real decreto lexislativo 1/1992. Débese ter en conta, ademáis, que no ámbito específico da legislación de réxime local, a Lei 7/1985, do 2 de abril, reguladora das bases do réxime local, modificada pola Lei 57/2003, do 16 de decembro, de medidas para a modernización do goberno local, establece no seu artigo 25.2 que o municipio exercerá, en todo caso, competencias nos termos da lexislación do Estado e das comunidades autónomas nas seguintes materias “(…) d) Ordenación, xestión, execución e disciplina urbanística”. O obxectivo desta ordenanza é, por tanto, a creación dun libro rexistro municipal de soares e edificacións que cómpre rehabilitar, regulando o obxecto, os prazos, o ámbito de aplicación e o establecemento das condicións e prazos da edificación forzosa, definindo as obrigas que nestes aspectos corresponden aos propietarios de soares e edificacións. TÍTULO I.- DISPOSICIÓNS XERAIS Esta ordenanza ten por obxecto establecer os prazos en que os propietarios de soares, de edificacións declaradas en ruína ou inadecuadas e de construcións paralizadas deberán proceder á súa edificación, así como a regulación do contido, organización e funcionamento do libro de rexistro de soares e edificios que cómpre rehabilitar e as consecuencias derivadas do incumprimento do deber de conservación ou edificación, ao abeiro do establecido no título VI, capítulo I da Lei 9/2002 de ordenación urbanística e protección do medio rural de Galicia. Os propietarios de soares e de construcións en ruína ou inadecuadas deberán emprender a edificación nos termos establecidos nesta ordenanza. No solo urbanizable e no solo urbano non consolidado, o prazo para o cumprimento do deber de edificar comezará a contarse dende a conversión dos terreos en soares. Polo que respecta ao solo urbano consolidado, o prazo para o cumprimento do deber de edificar comezará a contarse dende a aprobación definitiva do planeamento urbanístico que conteña a súa ordenación detallada, aínda que os terreos non reúnan a condición de soar. Neste último caso, o deber de edificar abrangue tamén a obriga de dotar a parcela dos elementos de urbanización necesarios para que se convirta en soar. O deber de edificar afecta igualmente aos propietarios dos predios nos que existan construcións paralizadas, ruinosas, derruídas ou inadecuadas con respecto ao lugar no que se atopen, e estes deberán emprender a edificación nos prazos sinalados. En caso de que o planeamento prohiba a substitución total ou parcial das edificacións existentes ou impoña a conservación de determinados elementos ou a súa rehabilitación integral, o deber de edificar entenderase como deber de rehabilitar, respectando, ao se materializaren os correspondentes aproveitamentos urbanísticos, os elementos dotados de protección. Os prazos aplicábeis para o cumprimento do deber de edificar ou rehabilitar serán os fixados polo planeamento xeral ou de desenvolvemento, en función da clasificación e cualificación do solo e das circunstancias específicas que concorran en determinadas áreas ou soares que serán apreciadas de forma motivada, e, de non os houber, o prazo será de catro anos. Ppoderán reducirse os prazos nos supostos de ruína inminente, risco de deterioro acelerado da edificación ou en función da importancia do ben que se protexe, que se motivarán en cada caso. O Concello poderá conceder prórrogas, por pedimento dos interesados, por causas xustificadas e de forma motivada. As administracións públicas que posúan ou adquiran soares para ampliacións ou futuras necesidades xustificadas poderán retelos sen edificar por prazos superiores aos previstos nesta ordenanza, logo do acordo do Concello. Se vence o prazo concedido para cumprir os deberes de edificar ou rehabilitar, incluídas as súas eventuais prórrogas, sen que se dea cumprimento á execución das obras de edificación ou rehabilitación, o Alcalde ou órgano no que, no seu caso, delegue, decretará a inscrición obrigatoria no rexistro de soares. O ámbito de aplicación desta ordenanza comprende a totalidade do termo municipal de Cee. TÍTULO II. REXISTRO MUNICIPAL DE SOARES E EDIFICIOS QUE CÓMPRE REHABILITAR O Rexistro municipal de soares e edificios que cómpre rehabilitar ten a consideración de rexistro administrativo, de carácter público, e está constituído por todos aqueles inmóbeis, tanto soares como edificios, que se inclúan nel por resolución administrativa ditada polo órgano municipal competente. O libro de rexistro é o soporte físico documental en que quedan inscritos todos os inmóbeis incluídos no Rexistro. As certificacións que dos seus datos se expidan terán o carácter de documento público para todos os efectos administrativos, con valor probatorio. Créase coa finalidade de incluír os soares e as construcións en ruína, inadecuadas ou paralizadas, como medio de instrumentar a edificación ou rehabilitación forzosa nos casos de incumprimento dos deberes urbanísticos de edificación nos prazos estabelecidos. O Rexistro municipal de soares comprenderá un só libro dividido en dúas seccións: * De soares * De edificacións declaradas en ruína e construcións paralizadas e inadecuadas. Poderán ser incluídos no Rexistro de soares aqueles nos que concurran as circunstancias que se indican no artigo 2 desta ordenanza, é decir, soares non edificados, construcións paralizadas, ruinosas, derruídas ou inadecuadas O Rexistro expresará, respecto de cada edificio ou soar as circunstancias que procedan para a súa correcta localización, tales como a súa descrición e linderos e a referencia catastral, caso de que se dispoña da mesma, os datos de inscripción, caso de que se atope inscrita no Rexistro da Propiedade, así coma a data da resolución que acorde a súa inclusión no Rexistro Órganos competentes Consonte o previsto na vixente normativa sobre réxime local, ao Alcalde ou órgano no que, no seu caso, delegase a competencia, correspóndelle o exercicio das seguintes atribucións relativas ao Rexistro municipal de soares e edificios que cómpre rehabilitar: * Incoar o procedemento de inclusión no Rexistro. * Ditar ordes de inclusión no Rexistro municipal de soares e edificios que cómpre rehabilitar. * Ditar ordes de cancelación no Rexistro municipal de soares e edificios que cómpre rehabilitar. * O visto e prace das dilixencias de apertura e peche de cada tomo. * O visto e prace de cada unha das follas do libro de rexistro, unha vez sexan transcritos mecanicamente os datos correspondentes a cada predio obxecto de inscrición. * O visto e prace de cada unha das follas do libro rexistro unha vez sexan transcritos mecanicamente os datos correspondentes a cada predio obxecto de cancelación. * O visto e prace das certificacións que soliciten os interesados ou se expidan de oficio para a súa remisión ao Rexistro da propiedade. * As demais que lle atribúan as leis, consonte o disposto no artigo 124.4 da Lei 7/1985, do 2 de abril, reguladora das bases do réxime local, introducido pola Lei 57/2003, do 16 de decembro, de medidas para a modernización do goberno local. Ao abeiro do previsto na vixente normativa sobre réxime local, ao titular do órgano de apoio, ou funcionario en quen se delegase para dar fe nas resolucións de inclusión, correspóndenlle as seguintes funcións relativas ao libro do Rexistro municipal de soares e edificios que cómpre rehabilitar: * Levar e custodiar o libro de rexistro. * Autorizar coa súa sinatura as dilixencias de apertura e peche de cada tomo. * Autorizar coa súa sinatura cada unha das follas do libro de rexistro unha vez transcritos mecanicamente os datos correspondentes a cada predio obxecto de inscrición ou de cancelación. * Expedir certificacións do contido do libro de rexistro solicitadas polos interesados nos termos indicados na normativa vixente. * Expedir de oficio certificacións das ordes de inclusión e do contido do libro de rexistro para a súa remisión ao Rexistro da propiedade. Corresponde á área que teña competencias en materia de urbanismo a tramitación dos expedientes de inscrición no Rexistro de soares. No expediente de inclusión, e antes de resolver o que proceda, deberá darse previamente ao titular do solar un prazo de audienza por periodo mínimo de dez días. O Rexistro municipal de soares e edificios que cómpre rehabilitar ten a natureza de rexistro público de carácter administrativo, polo que deberá manterse en condicións de pública consulta, ao dispor de calquera cidadán sen que para tal efecto resulte esixíbel acreditar a condición de interesado. O dereito de acceso á información contida no Rexistro exercerase nos termos previstos pola Lei 30/1992, do 26 de novembro, de réxime xurídico das administracións públicas e do procedemento administrativo común, e demais normativa que resulte de aplicación. As certificacións do libro de rexistro que se emitan serán transcrición íntegra e literal dos asentos correspondentes a cada soar ou edificio incluído no libro do Rexistro municipal de soares e edificios que cómpre rehabilitar que os interesados sinalen ou, se é o caso, certificacións que acrediten a inexistencia de asento ningún sobre o soar ou edificio. As certificacións expediranse por solicitude do interesado, formulada por escrito, indicando o predio ou predios concretos a que se refiren, facendo constar a súa rúa e número. A súa expedición producirase, logo do pagamento da taxa correspondente, consonte o disposto na respectiva ordenanza fiscal, coas formalidades previstas na vixente normativa sobre réxime local. As certificacións serán expedidas polo secretario ou funcionario no que delegue co visto e prace do Alcalde ou concelleiro en quen estea delegada a competencia para ditar ordes de inclusión. Por solicitude do interesado poderán tamén expedirse notas informativas, igualmente logo do pagamento da taxa correspondente, consonte o disposto na respectiva ordenanza fiscal. Non obstante, na súa confección, non deberán observarse as formalidades previstas para as certificacións na vixente normativa sobre réxime local, senón que será suficiente a sinatura do funcionario encargado da súa expedición. O seu contido será unicamente informativo e carecerán, en todo caso, de carácter vinculante para a Administración e de valor probatorio. Consonte o disposto no artigo 96 da Lei 6/1994, do 15 de novembro, e no Real decreto 1.093/1997, do 4 de xullo, a orde de inclusión de inmóbeis no Rexistro municipal de soares e edificios que cómpre rehabilitar notificarase ao Rexistro da propiedade, coa finalidade de estender a publicidade rexistral á situación urbanística do predio. Para este efecto, remitirase ao Rexistro da propiedade unha certificación que conteña a transcrición literal da resolución administrativa que ordene a inclusión do predio no Rexistro municipal de soares e edificios que cómpre rehabilitar, unha vez sexa firme en vía administrativa, facendo constar que se practicaron as notificacións aos titulares rexistrais así como os datos de inscrición no Rexistro administrativo. Transcorridos dous anos desde a inscrición no Rexistro de soares sen que se lle dese cumprimento ao deber de edificar ou, se é o caso, de rehabilitar, a Administración decretará a edificación forzosa do soar ou, se é o caso, a rehabilitación forzosa do inmóbel, ben de maneira directa ou a través dun particular, denominado axente edificador. É o procedemento que ten por finalidade a edificación ou rehabilitación forzosa de edificios, ben pola Administración, que, co fin de asumir a edificación, poderá proceder a expropiar os soares ou edificacións cando os propietarios incumpriren o seu deber de edificar ou rehabilitar, ou ben a través dunha sociedade urbanística ou dun axente edificador. Cando se incumpra o deber de edificar nalgún terreo incluído nestas áreas, a Administración poderá expropialo. A expropiación poderá ser obxecto de concesión, mediante o correspondente concurso, para seleccionar ao beneficiario da mesma, que actuará como beneficiaria da expropiación e asumirá fronte á Administración o deber de edificar nos prazos que se fixen no prego de condicións, que en ningún caso poderán ser máis longos que os outorgados inicialmente ao propietario. Tamén poderá encomendarse a actuación a unha sociedade pública. A Administración notificaralle ao propietario do terreo a iniciación do procedemento, concedéndolle un prazo de vinte días para formular alegacións, e asemade ordenará a súa anotación no Rexistro da propiedade, nos termos da lexislación aplicábel. Concluído o trámite de audiencia, o Concello aprobará, se é o caso, o que proceda. A expropiación poderá tramitarse polo procedemento de taxación conxunta. Unha vez ocupado o inmóbel, comezarán a computarse os prazos fixados para solicitar licenza e para proceder á edificación. Así mesmo, inscribirase a transmisión no Rexistro da propiedade, aplicando o previsto na súa normativa específica para a inscrición das adxudicacións de soares en réxime de venda forzosa. Calquera particular con capacidade suficiente para asumir as responsabilidades previstas neste precepto poderá colaborar coa administración na garantía do cumprimento do deber de edificar e instala a que exercite a expropiación para adquirir o soar non edificado, sempre que asuma a obriga de solicitar licenza de obra no prazo de tres meses contados desde a data en que estea resolta a dispoñibilidade do terreo. Se o Concello entende que a solicitude reúne os requisitos formais esixíbeis, notificaralla ao propietario do terreo, concedéndolle un prazo de vinte días para efectuar alegacións, e ordenará a súa anotación no Rexistro da propiedade nos termos da lexislación aplicábel. Transcorrido o citado prazo, o concello deberá resolver no prazo dun mes acerca da aprobación da solicitude de edificación forzosa. Se neste prazo non se notifica resolución expresa, poderase entender rexeitada a solicitude. Cando un particular presente unha solicitude, a Administración poderá optar por xestionar ela mesma a actuación ou por convocar un concurso público, nun prazo non superior a tres meses desde a solicitude, ou simplemente por someter a información pública a solicitude aos efectos de que se podan presentar ofertas que milloren a presentada. A administración valorará as distintas propostas tendo presente, entre outros factores, o prezo e o réxime das vivendas resultantes. Para este efecto, poderáselles outorgar un prazo aos solicitantes para que melloren a súa solicitude ou fagan proposicións acerca dos factores que a Administración considere máis importantes. A Administración urbanística decidirá acerca das solicitudes presentadas no prazo dun mes, agás que se optase por permitir a súa mellora ou novas proposicións; neste caso ampliarase un mes máis. No non previsto neste ordenanza, estarase ao disposto no articulado non derrogado do Real decreto lexislativo 1/1992, do 26 de xuño, no Real decreto 1346/1976, do 9 de abril, polo que se aproba o Texto refundido da Lei sobre réxime do solo e ordenación urbana, no Decreto 635/1964, do 5 de marzo, aprobatorio do Regulamento de edificación forzosa e rexistro municipal de soares, e demais normativa aplicábel, así como no disposto na Lei 9/2002 de ordenación urbanística e protección do medio rural de Galicia. Tamén se aplicará a lexislación reguladora do réxime local e os regulamentos que a desenvolven, os preceptos que regulan a contratación das corporacións locais, así como a Lei 30/92 de réxime xurídico das administracións públicas e do procedemento administrativo común, modificada pola Lei 4/99. Cee, 22 de decembro de 2009 O alcalde Ramón Vigo Sambade 1.- Leira da Pedra, de 2.226 m2, situada no Agro dos Heredeiros, Raices, que linda ao Norte con finca amurallada de Domingo Formoso, ao Sur con Amparo García Quintela, Leste con muro e despóis camiño público ao lugar de Raíces e Oeste con muro que a sostén. Inscrita no Rexistro da Propiedade de Corcubión ao tomo 507, libro 66, folio 216, finca nº 8.043 Data de inscrición no Rexistro Municipal de Solares e Terreos sen edificar: A da aprobación da constitución do mesmo 2.-Finca denominada “Agra dos Heredeiros” sita na paraxe denominada “Agra dos Heredeiros”, de vinteséis áreas, dez centiáreas, setenta e oito centímetros cadrados, que linda ao Norte con terrenos Amparo García Quintela, hoxe propiedade do Ministerio de Educación, Leste con muro e camiño de Raices, e Oeste con camiño público. Inscrita no Rexistro da Propiedade de Corcubión ao tomo 507, libro 66, folio 218, finca nº 8.045 Data de inscrición no Rexistro Municipal de Solares e Terreos sen edificar: A da aprobación da constitución do mesmo Nas parcelas descritas nos puntos 1 e 2 encóntrase unha edificación sen rematar.3.- Urbana, número dez.- Piso terceiro dereita, duplex. É un local destinado a vivenda, que ocupa parte dos andares terceiro e baixo cuberta do portal douos, bloque A, do conxunto urbano sito en Carballos, na Vila de Cee. Ten unha superficie útil de ostenta e dous metros cadrados, dos que cincuenta e catro metros cadrados corresponden ao andar terceiro e vinteoito metros cadrados ao andar baixo cuberta. Ambolosdous andares comunícanse interiormente a través dunha esqueira. O seu acceso realízase directamente dende a rúa a través do portal, esqueira e ascensor, atopándose a man dereita segundo se sube pola esqueira ao rechán do andar terceiro alto. Sónlle anexos a praza de garaxe número dez, situada baixo os soportáis do mesmo bloque A e o rocho número dez sito no andar baixo do devandito bloque. Linda: Fronte, no andar terceiro, dita rúa, e no andar baixo cuberta, espazo baixo cuberta do edificio. Dereita, no andar terceiro, piso primeiro esquerda-dúplex, do mesmo portal dous, caixas de ascensor e esqueira e rechán, e no andar baixo cuberta andar segundo do piso terceiro esquerda-dúplex do mesmo; Esquerda, no andar terceiro, entrando, piso primeiro esquerda-dúplex do portal un; e no andar baixo cuberta, entrando, andar segundo do piso terceiro esquerda-dúplez do portal un. Fondo, no andar terceiro, espalda, zona verde e de ascensor do conxunto urbano; e no andar baixo cuberta, espazo baixo cuberta do edificio. Inscrita no Rexistro da Propiedade de Corcubión ao tomo 837, libro 121, folio 9, finca nº 14.010 Data de inscrición no Rexistro Municipal de Solares e Terreos sen edificar: A da aprobación da constitución do mesmo 4.- Urbana: Número nove.- Piso terceiro esquerda-dúplex. É un local destinado a vivenda, que ocupa parte dos andares terceiro e baixo cuberta, do portal dous do bloque A, do conxunto urbano sito en Carballos, na Vila de Cée. Ten unha superficie útil de oitenta e dous metros cadrados, dos que cincoenta e catro corresponden ao andar terceiro e vinteoito metros cadrados ao andar baixo cuberta. Ámbolos dous andares comunícanse interiormente a través dunha esqueira. O seu acceso realízase directamente dende a rúa a través do portal, esqueira e ascensor, atopándose a man esquerda, segundo se sube pola esqueira ao rechán do andar alto. Sónlle anexos a praza de garaxe número nove, situada baixo os soportáis do mesmo bloque A e o rocho número nove, sito no andar baixo de dito bloque. Inscrita no Rexistro da Propiedade de Corcubión ao tomo 837, libro 121, folio 5, finca nº 14.008 Data de inscrición no Rexistro Municipal de Solares e Terreos sen edificar: A da aprobación da constitución do mesmo 5.- Urbana: Solar dito en termos da Vila de Cée, ao sito denominado “Recheo da Seca”, cuxa superficie total é de cento vinteseis mil sesenta metros cadrados, cuxo uso desglósase na forma seguinte: vintedous mil seiscentos cincoenta metros cadrados, destinados a parque e xardíns; doce mil setecentos metros cadrados destinados a centros comunitarios; doce mil seiscentos metros cadrados a edificacións unifamiliares axardinadas; dezaoito mil oitocentos cincuenta metros cadrados a solares edificables, e finalmente cincuenta e nove mil douscentos sesenta metros cadrados a viais e beiravías. Forma todo unha única finca. Actualmente queda como resto, despóis das segregacións, unha superficie total de cento dous mil setecentos sesenta e dous metros con noventa e sete decímetros cadrados, e o terreo destinado a centros comunitarios queda reducido a setecentos metros cadrados, e o terreo destinado a solares edificables queda reducido a sete mil cincocentos cincuenta e un metros con noventa e sete decímetros cadrados. Segundo o título queda como resto desta finca unha superficie total de cento dous mil oitocentos cincuenta e catro metros e vintecinco decímetros cadrados e o terreo destinado a solares edificables sete mil seiscentos corenta e tres metros con vintecinco decímetros cadrados. Linda ao norte Fincas de José e Severo Roget Romero, Ramón Iglesias García, María Antelo Carreira, José Rodriguez Ramos, José Castiñeira Ozón e Rúa de Fernando Blanco, agora tamén con parcela segregada. Sur, con concha artificial do paseo martítimo, agora tamén con fincas segregadas; Leste, con Camilo Soto Dominguez, Leonardo García Domínguez, Marcelo castro Rial, Manuel Oreiro Cordo, Evaristo Abuelo Trillo, José Pose Alvarellos, Casa Rectoral, Iglesia Parroquial, jardín de las Escuelas; Oeste, con finca de José y Severo Roget Romero, José González Rodríguez, Humberto Creus García, Cristian Armando Badalan Crucera, Reynalda Santilli Xamani, Anna Barbara Rebanal Speriatu, hermanos Franco Agustin Nicola Gurgui, hermanos Abelleira. Inscrita no Rexistro da Propiedade de Corcubión ao tomo 569, libro 82, folio 24, finca nº 10.604. Data de inscrición no Rexistro Municipal de Solares e Terreos sen edificar: A da aprobación da constitución do mesmo 6.- Predio adxudicado ao Concello de Cee en virtude de expediente de normalización de fincas, que se describe como parcela de 711,763 m2 de superficie, que linda ao Norte con Rua T, Sur en liña de 17 m con parcela propiedad de Promociones Villa de Cee SL, Leste con Rúa Estatuto de Autonomía de Galicia, e Oeste con parcelas de Promociones Villa de Cee SL e Construcciones Ramón Campos Trillo SL. Esta finca é resultado de operacións de reorganización da propiedade formalizadas en relación con porcións de fincas incluídas dentro da denominada “Recheo da Seca” descrita no apartado 5 anterior. Inscrición: Pendente Data de inscrición no Rexistro Municipal de Solares e Terreos sen edificar: A da aprobación da constitución do mesmo 7.- Sobrante de vía pública de 18,41 m2, que linda ao Norte coa parcela catastral número 4861106MH8546S00010L, ao Sur coa parcela catastral número 4861108MH85466S0002TB e outros, ao Leste coa Avda de Fernando Blanco e ao Oeste coa parcela catastral número 4861107MH8546S0001KL. Inscripción: non consta. Data de inscrición no Rexistro Municipal de Solares e Terreos sen edificar: A da aprobación da constitución do mesmo 8.- PARCELA A do proxecto de Equidistribuciçon no lugar de Bazarra. Situada no lugar de Bazarra no Concello de Cee, de 104,68 M2, que linda: Norte, camiño, Herdeiros de Jesús Pais, Juan Casais bouzas, José Formoso López e Santiago Ramón Casais Castiñeiras; Sur, parcela 1; Este, vía pública; e Oeste, Alva Geis Almunia e Electra Loles Peula Turanza. Parcela cedida ó Concello de Cee por “Muxia Grupo Inmobiliario SL”, consecuencia de licenza de obra e reparcelación de finca suxeita a tal cesión, realizada en escritura de cesión de terreos, derivada do 10% de aproveitamento urbanístico (sistema de actuación concerto). Inscripción: Tomo: 953, Libro: 155, Folio: 104, Finca: 15679 Data de inscrición no Rexistro Municipal de Solares e Terreos sen edificar: A da aprobación da constitución do mesmo 9.-PARCELA B do proxecto de Equidistribuciçon no lugar de Bazarra. Situada no lugar de Bazarra no Concello de Cee, de 288,44 M2, que linda: Norte, camiño, Herdeiros de Jesús Pais, Juan Casais bouzas, José Formoso López e Santiago Ramón Casais Castiñeiras; Sur, vía pública; Este, parcela 7; e Oeste, Enemesio Susana Graciela Rodriguez Trelles Zbircea. Parcela cedida ó Concello de Cee por “Muxia Grupo Inmobiliario SL”, consecuencia de licenza de obra e reparcelación de finca suxeita a tal cesión, realizada en escritura de cesión de terreos, derivada do 10% de aproveitamento urbanístico, (sistema de actuación concerto). Data de inscrición no Rexistro Municipal de Solares e Terreos sen edificar: A da aprobación da constitución do mesmo 10.-Franxa de terreo de 15,20 m2 sita na fronte da edificación da Avda Fisterra nº 162 en Cee. Inscripción: Tomo: 953, Libro: 155, Folio: 105, Finca: 15681. Data de inscrición no Rexistro Municipal de Solares e Terreos sen edificar: A da aprobación da constitución do mesmo Inscripción non consta. Data de inscrición no Rexistro Municipal de Solares e Terreos sen edificar: A da aprobación da constitución do mesmo 11. Parcela L 1 de 130,31 m2 que linda ao Norte con Vía pública, Sur terreo municipal, Leste Herdeiros de Dorin Ioan Cercel Calanda e Oeste vía publica. Inscripcións: non consta. Data de inscrición no Rexistro Municipal de Solares e Terreos sen edificar: A da aprobación da constitución do mesmo